Jy blaai in die argief vir msc musica.
Maart 18, 2020 in Uncategorized
Merkers:garry cornell, hennie van deventer, msc musica, oppiwaterfees
Die Oppiwaterkunstefees verskuif tot 25 -30 Januarie 2021 op die MSC Musica. Vir die VanD's is dit 'n skip met vele herinneringe. Ons is op hom langs Oos-Afrika op terug na Europa in 2019, al langs die Somaliese kus met sy seerowergevaar. En deur die Suezkanaal. Wat 'n ervaring!
Waar die Adriatiese kus van Montenegro en Kroasië ons voete op die vaart met sy natuurskoon onder ons uitgeslaan het, het die weldaad van twee wildvreemde Britte dit met hul ruimhartigheid gedoen. Ons het langs die swembad, een van drie, oor 'n koppie tee met die twee, Garry en Christine Cornell van Hayling Island, Hampshire, aan die gesels geraak. Ek bekla toe my lot oor 'n selfoon wat, ondanks voorsorg en die beloftes van die diensverskaffer, geen sein wou optel nie.
Later stel ons vas dit is die dag, Donderdag 2 Mei, Christine se verjaardag. Aan wyn sit die twee Cornells nie hul monde nie, maar ons het die verjaardag darem met sterk Italiaanse cappucinno gevier. Cappucinno met die Cornells het 'n instelling geword. Gewoonlik is dit die een wat verjaar wat die geskenk kry. Die ander kry koffie en koek. Hier het dit net mooi andersom gewerk – tot ewigdurende voordeel vir die ontvanger se lewenslange sug na kommunikasie met die buitewệreld. Hoop Christine sal die Bybelse woord oorvloedig beleef dat dit beter is om te gee as om te ontvang!
Vir haar volgende verjaardag het ek vir Christine 'n eksemplaar van my reisboek "Na verre hawens" Hampshire toe gepos met 'n vertaling van die relevante paragrawe. Soos dinge sooms onverklarbaar uitwerk, kry ek net gister van Garry uit die bloute 'n Facebook-boodskap: die boek is daar. Met die komplimente van die SA Poskantoor en UK Mail. Enkele ure later kom die nuus dat die Oppiwaterfees nou Musica toe verskuif. Is dit nou nie toeval nie!